**Uddrag af ledelsesberetning 2020/21**

Flügger har haft et ekstraordinært positivt regnskabsår. Nettoomsætningen blev 2.162 mio. DKK, svarende til en vækst på 14 %. Væksten kommer især fra konsumentsalg i Danmark og Sverige, men tillige fra mersalg i Polen, hvor stigende omsætning blev suppleret med omsætning fra Unicell, der indgår i regnskabet for Flügger fra november 2019. Resultat af primær drift steg fra 83 mio. DKK, i seneste regnskabsår til 228 mio. DKK, svarende til en vækst på 174 %. Resultaterne er dermed i overensstemmelse med de foreløbige resultater, koncernen offentliggjorde til markedet den 10. maj 2021.

Den usædvanlig positive udvikling i 2020/21 tilskrives effekten af COVID-19 samt besparelser i produktion, salg og administration i overensstemmelse med planlagte effektiviseringer.

 **Omkostnings- og resultatudvikling**I 2020/21 blev produktionsomkostningerne 947 mio. DKK, svarende til 6 % højere end i samme periode året før. Set i forhold til en salgsvækst på 14% er det meget tilfredsstillende og er resultatet af rationaliseringer i produktionen og bedre indkøbsaftaler. Det påvirker koncernens bruttoresultat positivt, som steg med 217 mio. DKK til 1.215 mio. DKK. Salgs- og distributionsomkostninger steg fra 732 mio. DKK til 808 mio. DKK i 2020/21, svarende til en stigning på 10 %. Udviklingen er påvirket af øgede distributionsomkostninger og tilkøbet af Unicell, men delvist modsvaret af besparelser på grund af færre butikker. Resultat af primær drift blev 228 mio. DKK, svarende til 174 % mere end sidste års 83 mio. DKK.

 **Engangsposter**Flügger har de seneste år været igennem en større omstrukturering med reduktion i antallet af butikker, lukning af en fabrik i Sverige, besparelser i organisationen samt udbygning af ny spartelfabrik i Sverige og udbygning og opdatering af fabrikken i Kolding. Herudover er der afholdt omkostninger til opkøb af virksomheder. De samlede engangsomkostninger udgør i regnskabsåret 32 mio. DKK, hvilket er på niveau med året før.

Da COVID-19 pandemien begyndte, så vi os nødsaget til at accelerere indsatsen inden for e-commerce. En del af disse investeringer viste sig desværre ikke at give den ønskede effekt, og som konsekvens blev der foretaget en nedskrivning på 10 mio. DKK i årets 4. kvartal. Nedlukningen af den eksisterende malingproduktion i Sverige gennemføres successivt i løbet af foråret 2021, og i den forbindelse har omkostningerne til nedlukningen, herunder opsigelse af medarbejdere, omkostninger til nedtagning af produktionsudstyr, håndtering af rester af råvarer og emballager m.v. medført en samlet omkostning på cirka 14 mio. DKK i regnskabsåret.